b'\n_START_ARTICLE_\nNeil Sedaka\n_START_PARAGRAPH_\nNeil Sedaka (s. 13. maaliskuuta 1939 Brooklyn, New York) on yhdysvaltalainen poplaulaja, -pianisti ja lauluntekij\xc3\xa4. H\xc3\xa4n kirjoitti yhteisty\xc3\xb6ss\xc3\xa4 Howard Greenfieldin kanssa useita hittikappaleita itselleen ja muille esiintyjille. _NEWLINE_Sedakan is\xc3\xa4n vanhemmat olivat sefardijuutalaisia siirtolaisia Turkista ja \xc3\xa4iti sukutaustaltaan a\xc5\xa1kenasijuutalainen. Sedakan serkku oli laulaja Eydie Gorm\xc3\xa9. _NEWLINE_Connie Francisille kirjoitettu \xe2\x80\x9dStupid Cupid\xe2\x80\x9d (1958) oli menestys, ja pian Sedaka sai sooloartistina sopimuksen RCA Recordsilta. H\xc3\xa4nen kuuluisimpia hittej\xc3\xa4\xc3\xa4n ovat \xe2\x80\x9dOh! Carol\xe2\x80\x9d (1959), \xe2\x80\x9dCalendar Girl\xe2\x80\x9d (1960), \xe2\x80\x9dHappy Birthday Sweet Sixteen\xe2\x80\x9d (1961) ja \xe2\x80\x9dBreaking Up Is Hard to Do\xe2\x80\x9d (1962). My\xc3\xb6hemm\xc3\xa4ll\xc3\xa4 urallaan Sedaka on muun muassa tehnyt yhteisty\xc3\xb6t\xc3\xa4 Abban ja Elton Johnin kanssa. _NEWLINE_Sedaka on menestyksekk\xc3\xa4\xc3\xa4sti jatkanut uraansa n\xc3\xa4ihin p\xc3\xa4iviin asti. H\xc3\xa4nell\xc3\xa4 on t\xc3\xa4hti Hollywood Walk of Famella, ja h\xc3\xa4n p\xc3\xa4\xc3\xa4si vuonna 1983 Songwriters Hall of Fameen. H\xc3\xa4nell\xc3\xa4 on vaimonsa Leban kanssa kaksi lasta.'